A. ecclesie Beati-Petri et R. ecclesie Beati-Mariani abbates Autissiod., universis presentes litteras inspecturis salutem in Domino. Noverint universi quod constitutus in presentia nostra, nobilis vir, Adam Choisel, dominus Vincellarum, dedit et concessit, post decessum suum, in perpetuam elemosinam, ecclesie Beati-Mariani Autissiod., quatuor libras Autissiodorensis monete annui redditus reddendas mihi abbati Sancti-Mariani et successoribus nostris annuatim, infra octabas Omnium-Sanctorum, sine aliqua contradictione et diminutione, de tallia Vincellarum ab hiis qui predictam villam successive possidebunt, tali conditione quod nos et successores nostri tenebuntur de prefatis quatuor libris sexaginta solidos dare pauperibus, singulis annis, in initio hyemis, scilicet in vestimentis et sotularibus, pro remedio animarum predicti A. et Elisabeth, uxoris ejus. Reliqui, vero, viginti solidi expendentur in procuratione fratrum nostrorum, in die anniversarii predictorum A. et E. Ego, autem, R., abbas Sancti-Mariani, ex assensu et voluntate capituli nostri, ordinationem quam ipse A. fecit de prefata elemosina sua, firmiter et fideliter obligare promisimus, et successores nostros ad observationem ipsius, in quantum possumus obligando, ligamus. Ego, autem, abbas Sancti-Petri, ad petitionem utriusque partis, presenti pagine predictas ordinationes continenti, videntes sigillum domini abbatis Sancti-Mariani, nostrum apposuimus. Actum, anno Gratie Mº CCº XXº IIº, mense aprili, III idus ejusdem mensus.